Lukijoiden toiveesta toimittaja otti vastaan kasvisruokahaasteen. Testiin otettiin kolme kasvisruokaa eri keittiöistä ympäri koko maailman.

Selvennyksen vuoksi – toimittaja ei miellä itseään kasvissyöjäksi ja tunnustaa traumatisoituneensa peruskouluajan kasvisruokakokeiluista. Siitä huolimatta toimittaja pyrkii pitämään avoimen mielen kasviseineksiä maistellessaan.

Testin ruoka-annokset ostettiin vantaalaisesta Alepa-myymälästä.

Kitchen Joy: Veg It Up! Thai Basil Sauce with Jasmine Rice

– Paino: 300g

– Hinta: 3,99e

Pakastealtaasta ongittava Veg It Up! -sarjan thaimaalainen tulee siististi yhdessä astiassa, joten samankaltaista sotkun vaaraa ei ole kuin esimerkiksi Kitchen Joyn thai-kuutioiden kanssa.

Kastikkeen joukkoon on sekoitettu sieniä, porkkanoita ja maissia. Kastike itsessään koostui vaaleanruskeasta, jauhelihaan verrattavasta proteiinista, jota toimitus ei pystynyt määrittämään.

Mitä ikinä se olikaan, niin hyvältä se maistui! Maut olivat hyvin tasapainossa ja thai-keittiön perinteisiin nojaten ateria potkaisi kuin Jari Litmanen. Porkkanoissa ja maississa oli edelleen hyvä purutuntuma, mutta sienet olivat ehtineet hieman lötkistyä matkan varrella. Pidemmän päälle annoksen tulisuus kuitenkin peitti kaikki muut maut ja teki ateriasta hieman tylsänmakuisen.

– Arvosana: 3/5. Alkuun todella positiivinen elämys, mutta loppua kohden vähän tylsähkö. Melko tyyris, mutta kasvisruokailijalle varmasti joka pennin väärti.

Kokkikartano: Nyhtökaura-pasta

– Paino: 250g

– Hinta: 3,75e

Nyhtökaura-pasta edustanee kotimaista laatikkoruokaperinnettä. Annos on todella mauton, luulin aluksi jauhavani kostutettua pahvikuorta, kunnes tajusin ruuan olleen pakattuna muovikääreeseen.

Teollinen pasta oli kypsynyt yli, ruskea nyhtökauraseos säväytti lähinnä ankeudellaan, mutta porkkanat olivat sentään maukkaita. Siitä huolimatta en söisi tätä toiste.

Hintalappu on todella korkea, varsinkin kun annos on näin pieni. Tästä jäi lähinnä nälkä ja paha mieli. Yleensä voin ymmärtää eri ruokalajien kohdalla, mistä ihmiset saattaisivat annoksessa tykätä, vaikkei ruoka minulle maittaisikaan, mutta nyhtökaurapastan kohdalla joudun vetämään vesiperän. En keksi, kuka tästä tykkäisi.

– Arvosana: 0/5. Tämä ateria oli yksiselitteisesti pahanmakuinen ja kokoisekseen erittäin kallis.

Saarioinen: Kasvislasagne

– Paino: 300g

– Hinta: 2,69e

Kasvislasagnessa on pastalevyjen väliin leivottu yksi vihreä pastalevy muistuttamaan, että kyseessä on tosiaan vegeversio italialaisesta klassikosta. Muutoin kasviksia oli sen verran vähän, että hätäpäisempi aterioitsija ei olisi erottanut tätä annosta peruslasagnesta.

Kasvissekoituksessa oli käytetty tällä kertaa porkkanaa, tomaattimurskaa, sipulihaketta sekä kesäkurpitsaa. Seos toi hyvää makua lasagneen ja edullisen hintansa ansiosta tätä voi lämpimästi suositella kenelle tahansa, joka kaipaa jotain twistiä peruslasagneen.

Valkokastike ja levyjen välissä ollut tomaattikastike olivat taattua Saarioisen laatua. Kumpikin toteuttaa juuri sitä funktiota, mihin ne ovat tarkoitettu ja ne tasapainottavat toisiaan todella hyvin.

– Arvosana: 4/5. Testin halvin oli tällä kertaa paras. Lisää vihanneksia levyjen väliin kaivattiin, siitä piste pois.